
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	20 septembrie 2016

	Nr.
	4c-7/790


RAPORT

asupra propunerii legislative pentru adoptarea directivei UE în domeniul muncii – repausul săptămânal
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx735/2015 din 26 octombrie 2015, cu dezbaterea pe fond în procedură obişnuită a propunerii legislative pentru adoptarea directivei UE în domeniul muncii – repausul săptămânal.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.680/26.06.2015)
· avizul negativ al Consiliului Economic şi Social (nr.1584/11.06.2015)
· avizul favorabil al Comisiei juridice, de disciplină şi imunităţi 
(nr.4c-11/1336/03.11.2015)

· avizul negativ al Comisiei pentru drepturile omului, culte şi problemele minorităţilor naţionale (nr.4c-5/733/5.11.2015)
· avizul favorabil al Comisiei pentru afaceri europene 
(nr.4c-19/785/10.11.2015)
· avizul favorabil al Comisiei pentru egalitatea de şanse pentru femei şi bărbaţi (nr.4c-17/657/11.11.2015)
· punctul de vedere negativ al Guvernului (nr.7758/DRP/25.08.2015).

Propunerea legislativă are ca obiect de reglementare stabilirea perioadei de repaus minim săptămânal la 24 de ore, care urmează unei perioade de repaus zilnic de 12 ore, prin transpunerea normei europene în domeniu, respectiv art.5 paragraful 1 din Directiva 2003/88/CE.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 31 august 2016 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice, d-na Iolanda Mihaela Stăniloiu - Secretar de Stat şi d-l Eduard Corjescu – director.
La lucările comisiei şi-au înregistrat prezenţa 21 deputaţi, din totalul de 22 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 19 octombrie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât dispoziţiile relevante din directiva incidentă aflată în vigoare sunt deja transpuse în legislaţia naţională, prin Legea nr. 53/2003 privind Codul muncii. Astfel, art.5 din directivă, care se referă la repausul săptămânal, potrivit căruia „statele membre iau măsurile necesare pentru ca oricare lucrător să beneficieze în decursul unei perioade de 7 zile, de o perioadă minimă de repaus neîntrerupt de 24 de ore, la care se adaugă cele 11 ore de repaus zilnic (…), este preluat la nivel de principiu, în art.137 alin.(1) din Legea nr.53/2003 - Codul muncii, care prevede că „repausul săptămânal este de 48 de ore consecutive, de regulă sâmbăta şi duminica”, precum şi la art.135 din acelaşi act normativ, potrivit căruia salariaţii au dreptul, între două zile de muncă, la un repaus care nu poate fi mai mic de 12 ore consecutive.

PREŞEDINTE,



SECRETAR,

Adrian Solomon 


Mihăiţă Găină
Întocmit,

Consilier parlamentar Sorina Szabo

